Dan qalu d-Deputat Glenn Bedingfield li rringrazzja lill-awtoritajiet li nhar is-Sibt li għadda neħħew il-pajp Id-Deputat Laburista Glenn Bedingfield saħaq li s-sena li għaddiet l-Awtorità għall-Ambjent u r-Riżorsi kienet ħarġet avviż biex jitneħħa l-pajp taħt il-Forti Ricasoli li kien qed jarmi likwidu iswed mimli dud mejjet fil-bajja tar-Rinella. Madanakollu, dan il-pajp tneħħa biss nhar is-Sibt li għadda wara li diversi residenti tal-Kottonera kkummentaw u wrew it-tħassib tagħhom dwar it-tniġġis li kien qed joħroġ fl-uniku bajja fl-inħawi. Bedingfield kiteb dan fuq Facebook waqt li rringrazzja lill-awtoritajiet li ħadu passi wara r-rapporti li dehru, anke fuq il-faċċata tal-gazzetta ILLUM u li kienu juru dan il-likwidu iswed, mimli dud. Fuq Facebook, Bedingield li kien minn tal-ewwel li kkundanna dan l-att, saħaq li nhar is-Sibt li għadda stess, kemm l-Awtorità għall-Ambjent u r-Riżorsi, kif ukoll id-Dipartiment tas-Sanità, ħadu azzjoni u tneħħa l-periklu li kien hemm. Jidher li l-ilma li kien qed joħroġ minn dan il-pajp ma kienx ta' ebda periklu, madanakollu, xi ħadd li għadu mhux magħruf, tefa' ħut mejjet fl-inħawi u niġġeż il-baħar.